Lisäksi halvempiin sikareihin on tulossa todella tuntuva korotus.

Tupakan verorasitus on lähes kaksinkertaistunut alle kymmenessä vuodessa. NEA ILMEVALTA / AL

Juha Sipilän (kesk) hallitus kertoi jo elokuun lopun budjettiriihessään, että se haluaa nostaa tupakkaveroa. Osana hallituksen ensi vuoden talousesitykseen liittyviä lakeja eduskunta saa torstaina käsiteltäväkseen hallituksen esityksen tupakkaverolain muutoksesta. Esitys sisältää tarkat korotusprosentit ja korotusten aikataulut.

Hallituksen esityksessä savukkeiden, sikareiden ja pikkusikareiden, piippu- ja savuketupakan sekä savukkeiksi käärittävän hienoksi leikatun tupakan veroa korotettaisiin keskimäärin 21 prosenttia.

Korotukset toteutettaisiin kahden vuoden aikana neljässä vaiheessa siten, että ensimmäinen korotus tehtäisiin vuoden 2018 alusta, toinen heinäkuun 2018 alusta, kolmas vuoden 2019 alusta ja neljäs korotus heinäkuun 2019 alusta. Korotukset olisivat pääsääntöisesti senttimääräisesti yhtä suuria kaikissa vaiheissa.

Tupakkaveroa on viimeksi korotettu vuosien 2009, 2010, 2012, 2014 ja 2015 alusta sekä vuosina 2016 ja 2017 puolivuosittain, tammi- ja heinäkuun alusta. Hallituksen esityksen mukaan tämän vuoden veronkorotusten vaikutukset eivät ole vielä toteutuneet, koska ennen veronkorotusten voimaantuloa verovelvolliset luovuttavat tyypillisesti kulutukseen suuria määriä tupakkatuotteita, minkä vuoksi veronkorotusten vaikutukset tuotteiden hintoihin toteutuvat noin puoli vuotta veronkorotusten voimaantulon jälkeen.

Siksi luotettavia arvioita hintakehityksestä on hallituksen esityksen mukaan vasta käytössä vuoden 2016 veronkorotusten osalta. Savukkeiden keskihinta oli viime vuonna hieman yli 6,10 euroa 20 kappaleelta.

Nousu 1,21 euroa?

Nyt ehdotettava korotus joudutaan hallituksen mukaan tekemään vailla tietoa vuoden 2017 veronkorotuksen vaikutuksista. Hallituksen esityksen mukaan varastoinnin vaikutukset pystytään kuitenkin ennakoimaan " suhteellisen hyvin " .

- Ottaen huomioon, että tupakkatuotteiden hinnoista suurin osa on veroa, vuoden 2017 hintataso pystytään myös melko luotettavasti arvioimaan. Vuoden 2017 veronkorotusten toteuduttua savukkeiden keskihinta nousee veronkorotusten seurauksena noin 6,70 euroon 20 kappaleelta, hallituksen esityksessä todetaan.

Vuosille 2018 ja 2019 esitettyjen korotusten seurauksena hallitus arvioi savukkeiden hintojen nousevan kokonaisuudessaan keskimäärin 18 prosenttia ja savukkeiksi käärittävän, hienoksi leikatun tupakan hintojen keskimäärin 19 prosenttia.

Eli jos tupakka-askin hinta nousee tänä vuonna hallituksen arvioimaan 6,70 euroon, sen päälle tuleva 18 prosentin kokonaiskorotus toisi tupakka-askille lisää hintaa keskimäärin 1,21 euroa, jolloin askin hinta nousisi 7,91 euroon.

Sikariporras

Hallitus esittää sikareiden verorakennetta muutettavaksi muiden tupakkatuotteiden verorakennetta vastaavaksi.

- Sikareista kannettaisiin arvoveron lisäksi yksikköveroa. Lisäksi säädettäisiin sikareiden vähimmäisverosta. Halvimpien sikareiden hinnat yli kaksinkertaistuisivat laskennallisesti, kun taas kalliimpien sikareiden osalta hintamuutos olisi vain muutaman prosentin, hallituksen esityksessä kirjoitetaan.

Laissa määriteltäisiin lisäksi, mitä sikareilla ja pikkusikareilla tarkoitetaan.

Lypsylehmiä

Kun viimeisinkin vuoden 2017 veronkorotus on toteutunut, vuosien 2009-2017 tupakka- ja arvonlisäveron korotusten arvioidaan lähes kaksinkertaistaneen savukkeiden keskimääräisen verorasituksen.

Vaikutuksen savukkeiden hintaan arvioidaan tuolloin olleen keskimäärin 72 prosenttia. Keskihinta oli vuonna 2008 hieman yli neljä euroa 20 kappaleelta, kun se vuonna 2016 oli runsas 6,10 euroa, hallituksessa esityksessä todetaan.

Savukkeiden tapaan myös sikareiden tupakkaverorasitus on kaksinkertaistunut vuosina 2009-2017.

- Koska tupakkaveron osuus hinnasta on kuitenkin alun perin ollut selvästi alhaisempi kuin savukkeiden, veronkorotukset ovat merkinneet huomattavasti maltillisempaa, noin 29 prosentin hinnannousua.

Hallituksen esityksessä kerrotaan, miten tupakkaveron tuotto on kehittynyt viimeisen vajaan kymmenen vuoden aikana. Vuosina 2008-2016 tupakasta otetut verotuotot ovat nousseet joka vuosi. Kun vuonna 2008 tupakkaveron tuotto oli 630 miljoonaa euroa, viime vuonna se oli jo 975 miljoonaa euroa.

Pääministeri Juha Sipilän hallituksen hallitusohjelman mukaan tupakkaveroa korotetaan asteittain 270 miljoonalla eurolla.

- Hallitusohjelman mukaisesta tupakkaveron korotuksesta on vielä toteuttamatta puolet. Veronkorotuksia on perusteltu sekä valtiontaloudellisilla että terveyspoliittisilla syillä, hallituksen esityksessä todetaan.

Korotus liittyy hallituksen veropoliittiseen linjaukseen siirtää verotuksen painopistettä työn ja yrittämisen verotuksesta erityisesti haittaveroihin.